Common Voice

**Common Voice**, en Esperanto **Komuna Voĉo**, estas projekto de la Mozilla-Fondaĵo por krei liberan datumbazon por komputila parolrekonado (ankaŭ nomata 'voĉrekonado'). La celo estas krei bonegan voĉan rekonilon kaj povi rekoni ajnan voĉon, ajnan akĉenton. La projekton subtenas volontuloj, kiuj per mikrofono povas registri frazojn, kaj kiuj povas per aŭskultilo validigi registraĵojn de aliuloj.

Kontribuado al la projekto estas tre simpla kaj postulas neniun registriĝon, kvankam eblas indiki salutnomon, retpoŝton kaj la originon (akĉento). Oni povas kontribui per du manieroj, ĉefe: "Paroli" aŭ "Aŭskulti". La retejo povas esti uzata kun labortablaj kaj moveblaj aparatoj, tamen por la operaciumo IOS necesas instali la oficialan aplikaĵon de la App Store.

Ekde januaro 2021 la projekto akceliĝis, kiam esperantistaj uzantoj de la ĉifromono Miriado decidis stimuli la projekton per transpagoj al voĉlegantoj. 

## Kontribui "Parolante" 
Irante al la oficiala retejo de la projekto, iru al la sekcio "Paroli" kaj registru la frazojn, kiuj aperas sur la ekrano.

## Kontribui "Aŭskultante" 
Per la sekcio "Aŭskulti" oni povas kontribui, reviziante la frazojn registritajn de aliaj uzantoj, do kontrolante, ke la registrita frazo kongruas kun la reala frazo.

## Konto-kreado 
Oni ankaŭ povas registri konton kaj aliri "rezervitan" areon: *Panelo.* En ĉi tiu sekcio oni povas vidi la rangotabelon de kunlaborantoj el la tuta mondo aŭ nur la lingvojn al kiuj oni kontribuas. Dank' al la konto eblas ankaŭ spuri la progresojn faritajn: kiuj estas la *registritaj* frazoj, kiom el tiuj estas aprobitaj, kaj ankaŭ la procento el la *validigitaj* frazoj. Oni ankaŭ povas "forigi" sian profilon iam ajn. Tiamaniere la registritaj frazoj estos forigitaj el la aro de datumoj.

## Elŝuti la datumbazon 
La datumbazo estas disponebla laŭ la permesilo CC0.. En Junio 2020 la datumbazon havis pli ol 83 horojn da voĉregistroj en Esperanto, faritaj de pli ol 505 personoj. Nur 9% de la voĉoj estas inaj; krome, homoj pli junaj ol 18 aŭ pli maljunaj ol 40 estas subreprezentitaj en la datumbazo.

La datumaroj estas publike kaj senpage elŝuteblaj el la sekcio "Datumaroj". Oni povas elŝuti la preferatan lingvon el tiuj disponeblaj. Estas, antaŭ ol elŝuti, iuj informoj kiel la *grando* de la dosiero, la horoj da *validigitaj dosieroj*, la totalaj horoj, la nombro de voĉoj, akĉentoj, aĝoj, sekso kaj aliaj datumoj.

## Rezultoj 
Programoj:

* La parolrekona modelo de la tipo "Vosk" de la firmao Alpha Cephei, kreita uzante Esperantlingvajn datumojn de Common Voice havas erarofteco de 7.24%. Eblas uzi ĝin i.a. por krei subtekstojn en la programo Kdenlive.
* En 2022 Jacob Nordfalk kreis la Android-an aplikaĵon "Esperanta Parolrekono", kiu uzas Vosk-n por krei voĉan klavaron en Esperanto por Android-aj poŝtelefonoj.
* La anroida apo Sayboard estas alia voĉa klavaro kiu uzas Vosk kaj subtenas Esperanton. 

## Referencoj 
## Eksteraj ligiloj 
* 
* Retejo pri la Esperanta versio de KV
* Common Voice en GitHub
* Sentence Collector - ilo por kolekti kaj validigi novajn frazojn por la projekto
* Tradukado de la retejo per pontoon
* Esperanta laborejo de la projekto GitHub
* Common Voice en Esperanto: kiel kaj por kiu, jutuba filmeto de Slavik Ivanov 
* Frazoj en Esperanto por Komuna Voĉo, jutuba filmeto de Slavik Ivanov 
* Komuna Voĉo: la tria epizodo de publika kontribuado, jutuba filmeto de Slavik Ivanov 
* Akĉentoj en Esperanto: apo CV Project por taksi registraĵojn de Komuna Voĉo, jutuba filmeto de Slavik Ivanov 

* #esperanto:mozilla.org - Matrix-kanalo en Esperanto

Kategorio:Mozilo
Kategorio:Komputa lingvistiko
Kategorio:Aperis en 2017
Kategorio:Parolrekonado